CELEX: 62022TN0273
Language: sl
Date: 2022-05-13 00:00:00
Title: Zadeva T-273/22: Tožba, vložena 13. maja 2022 – Engineering – Ingegneria Informatica/Komisija

18.7.2022   
            
            
               SL
            
            
               Uradni list Evropske unije
            
            
               C 276/11
            
         
      Tožba, vložena 13. maja 2022 – Engineering – Ingegneria Informatica/Komisija
      (Zadeva T-273/22)
      (2022/C 276/17)
      Jezik postopka: italijanščina
      
         Stranki
      
      
         Tožeča stranka: Engineering – Ingegneria Informatica SpA (Rim, Italija) (zastopniki: S. Villata, C. Oncia in L. Montevecchi, odvetniki)
      
         Tožena stranka: Evropska komisija
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  navedene ukrepe Komisije DH (Generalni direktorat za raziskave in inovacije – Direktorat H – Skupni center za izvajanje – H.2. Skupna revizijska služba) in Evropske komisije, Generalni direktorat za migracije in notranje zadeve – zlasti dopis Evropske komisije z obvestilom o koncu revizije Ref. Ares (2021)7900224 z dne 21. decembra 2021, ref. CAIA389007, končno revizijsko poročilo, priloženo obvestilu o koncu revizije; zahtevo za vračilo Evropske Komisije, Generalni direktorat za migracije in notranje zadeve, z dne 15. marca 2022 in opomin Evropske komisije, Generalni direktorat za migracije in notranje zadeve, št. 3242203436 z dne 15. marca 2022), razglasi za nične, nezakonite, razveljavljene oziroma vsekakor brez učinka;
               
            
                  —
               
               
                  ugotovi, da so stroški, ki so bili izključeni, upravičeni stroški („eligible costs“) v smislu sporazuma o nepovratnih sredstvih (Grant Agreement) Dante, in posledično ugotovi pravico družbe Engineering, da se ti stroški upoštevajo pri določitvi skupnega zneska nepovratnih sredstev, predvidenih z navedeno pogodbo, vsekakor pa ugotovi neobstoj pravice Komisije, da zahteva povračilo teh stroškov;
               
            
                  —
               
               
                  toženi stranki naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja tri tožbene razloge.
      
                  1.
               
               
                  Prvi tožbeni razlog: Evropska Komisija – Generalni direktorat za migracije in notranje zadeve, je napačno uporabila določbe sporazuma o nepovratnih sredstvih Dante.
                  
                              —
                           
                           
                              V zvezi s tem se zatrjuje, da zahteva za vračilo in opomin temeljita na ugotovitvah revizije Evropske komisije, ki je bonuse, dodeljene zaposlenim na podlagi splošnih ciljev, nezakonito izključila iz upravičenih stroškov v smislu sporazuma o nepovratnih sredstvih, ki ga je tožeča stranka sklenila, da bi prejela z njim določena nepovratna sredstva.
                           
                        
            
                  2.
               
               
                  Drugi tožbeni razlog: kršitev legitimnih pričakovanj tožeče stranke.
                  
                              —
                           
                           
                              V zvezi s tem se zatrjuje, da je bila v okviru prejšnjih shem subvencij, pri katerih je bila udeležena tožeča stranka (zlasti Sedmi okvirni program), shema plačil, ki je bila z izpodbijanimi ukrepi izključena in ki jo je Evropska komisija sicer preučila, sprejeta brez pridržkov. Neobrazložena sprememba presoje organa v zvezi z dopustnostjo bonusov torej pomeni kršitev načela legitimnega pričakovanja, ki sta ga Sodišče in Splošno sodišče velikokrat potrdila.
                           
                        
            
                  3.
               
               
                  Tretji tožbeni razlog: napačna razlaga sporazuma o nepovratnih sredstvih „Dante“ in zadevne pogodbene klavzule, ker so bili izključeni stroški, ki so bili na podlagi besedila samega sporazuma upravičeni, iz razlogov, ki so bili navedeni v okviru prvega tožbenega razloga.